**Φύλλα περιγραφικής αυτοαξιολόγησης (έως 2 σελίδες)**

|  |
| --- |
| Με τη βοήθεια του/της εκπαιδευτικού ο/η κάθε μαθητής/τρια αναπαριστά γραφικά στον αρχικό εννοιολογικό χάρτη ποιες πιθανές κατευθύνσεις θα μπορούσε να πάρει το θέμα, ποιες γνώσεις και δεξιότητες θα μπορούσαν να ενισχυθούν (σύνδεση με Αναλυτικό Πρόγραμμα) καθώς και τι γνώσεις έχουν οι μαθητές/τριες ή τι θα θέλανε να μάθουν.  Χρησιμοποιούνται μέθοδοι καταγραφής και πιο συγκεκριμένα: δημιουργία καταλόγων, διαγράμματα σχεδιασμού/εννοιολογικοί χάρτες και οι ατομικοί φάκελοι των μαθητών/τριών.  Παράλληλα, οι μαθητές/τριες εξασκούνται σε δεξιότητες όπως η παρατήρηση και η καταγραφή με τη συμμετοχή σε οργανωμένα περιβαλλοντικά μονοπάτια. Αναπαριστούν τι έμαθαν με ζωγραφική, επανεξετάζουν, συμπληρώνουν ή συγκρίνουν τις ζωγραφιές που έκαναν σε δύο διαφορετικές στιγμές. Ταξινομούν φωτογραφίες και αναθεωρούν τα δικά τους διαγράμματα σχεδιασμού, είτε κάνοντας ανακοινώσεις στην ομάδα, είτε φτιάχνοντας το δικό τους βιβλίο με τα διαγράμματα σχεδιασμού, είτε απαντώντας στις ερωτήσεις που έχουν στον κατάλογο ή σε ερωτήσεις που κάνουν οι συμμαθητές/τριές τους. Η ενεργή εμπλοκή των μαθητών/τριών στις δραστηριότητες αυτοαξιολόγησης τους αποκαλύπτει τα ενδιαφέροντά τους, τον τρόπο που σκέφτονται, την ικανότητά τους να αναλύουν και να συνθέτουν. Δίνουν έμφαση στη συλλογική δουλειά, στην κριτική σκέψη ενώ, ταυτόχρονα, ενισχύουν την αυτοπεποίθησή τους, δείχνοντας τους τον τρόπο, με τον οποίο δουλεύουν και την εξέλιξή τους.  Επιπλέον, οι μαθητές/τριες αυτοαξιολογούνται, φτιάχνοντας τον ατομικό τους φάκελο αξιολόγησης, ολοκληρώνοντας το διάγραμμα σχεδιασμού, οργανώνοντας βιωματικά εργαστήρια και επισκέψεις, με παιχνίδια, μουσική, προβολές και με προϊόντα γραπτού λόγου: λεύκωμα, αφίσες, ενημερωτικά φυλλάδια, προσκλήσεις.  Οι μαθητές/τριες, εκτός από τον εαυτό τους, παρακολουθούν την πορεία των εργαστηρίων και τη δουλειά των συμμαθητών/τριών τους. Αυτές οι δραστηριότητες αυτοαξιολόγησης, ατομικές ή ομαδικές, ενισχύουν την αυτοπεποίθησή τους και αρχίζουν να βλέπουν τον εαυτό τους ως άτομα που μαθαίνουν, που μπορούν να κάνουν υποθέσεις, να διατυπώνουν συμπεράσματα και να διεξάγουν έρευνες με επιτυχία.  Με τον τρόπο αυτό επιβεβαιώνεται ο παιδαγωγικός χαρακτήρας της αξιολόγησης, σύμφωνα με τον οποίο έμφαση δίνεται στη διαπίστωση της ατομικής πορείας του μαθητή/τριας προς την κατάκτηση συγκεκριμένων στόχων, στη διάγνωση επίτευξης στόχων μάθησης, στο σχεδιασμό επόμενων σταδίων μάθησης με τη συμμετοχή των μαθητών/τριών, λαμβάνοντας πάντα υπόψη τις ατομικές διαφορές τους. |