**Πληροφορίες υλοποίησης: προαπαιτούμενες γνώσεις, προετοιμασία υλικού**

|  |
| --- |
| Η θεωρητική δόμηση των εργαστηρίων στηρίζεται στο συνδυασμό διαφορετικών προσεγγίσεων και στην εργασία σε μικρές ομάδες και ενισχύεται με την εφαρμογή της ενεργητικής μάθησης. Με αυτόν τον τρόπο, αξιοποιούνται εμπειρίες και βιώματα των μαθητών/τριών στην κατεύθυνση λήψης αποφάσεων και υιοθέτησης ορθών συμπεριφορών προς το περιβάλλον.  Προκειμένου, να σχεδιαστούν και να υλοποιηθούν τα εργαστήρια αποτελεσματικά, οι μαθητές/τριες, θα πρέπει να γνωρίζουν βασικές έννοιες, όπως: βιωσιμότητα, αειφορία, πολιτιστική βιοποικιλότητα, παραδοσιακή αρχιτεκτονική, βιοκλιματικός σχεδιασμός. Επίσης, θα μπορούσε να λειτουργήσει ενισχυτικά, ως προς αυτήν την κατεύθυνση, η επαφή με τους στόχους της βιώσιμης ανάπτυξης και η μελέτη τους.  Σημείο εκκίνησης θα μπορούσε να αποτελέσει μια γενική ενημέρωση σχετικά με τις δραστηριότητες, στις οποίες θα εμπλακεί και μια συζήτηση σχετικά με τις βασικές έννοιες. Στοιχεία της ερωτηματικής-διαλογικής διδασκαλίας, ερωτήσεις από τον εκπαιδευτικό και διάλογος εισάγουν τους μαθητές/τριες στο περιεχόμενο της μάθησης και ελέγχεται η μαθησιακή τους ετοιμότητα.  Στη συνέχεια, τα εργαστήρια εμπλουτίζονται με παρουσιάσεις, επίδειξη πινάκων αναφοράς, φωτογραφίες, συλλογές, εικονικές περιηγήσεις σε μουσεία, εμπλοκή με εκπαιδευτικό υλικό φορέων και εκπαιδευτικών ιδρυμάτων και, τέλος, με επεξεργασία φύλλων εργασίας, τα οποία συμβάλλουν στη μεταγνωστική στρατηγική της δημιουργίας νοητικών αναπαραστάσεων.  Επομένως, είναι απαραιτήτων αναγκαίο ο/η εκπαιδευτικός να έχει συγκεντρωμένο το υλικό και αναρτημένο σε εμφανές σημείο, εύκολα προσβάσιμο από τους μαθητές/τριες, αλλάζοντας, εάν χρειαστεί, τη διαρρύθμιση της σχολικής αίθουσας. Όσον αφορά το ψηφιακό υλικό, θα πρέπει να έχει προνοήσει ώστε να είναι αποθηκευμένο στον υπολογιστή, καθώς και να έχει ελεγχθεί ο τρόπος προβολής και η συνδεσιμότητα στο διαδίκτυο. Εάν τα εργαστήρια περιλαμβάνουν φύλλα εργασίας είναι απαραίτητο, επίσης, να υπάρχουν τα αντίτυπα που θα χρειαστούν. |