**Ενδεικτικές δραστηριότητες για την περιγραφική αξιολόγηση**

|  |
| --- |
| Κύρια επιδίωξη των εργαστηρίων αποτέλεσε η εξερεύνηση του φυσικού περιβάλλοντος μέσω του παιχνιδιού και της εμπλοκής των μαθητών/τριών σε μικρές έρευνες, αξιοποιώντας τις προσφερόμενες ευκαιρίες για γνώση, διαμόρφωση στάσεων, απόκτηση δεξιοτήτων και εφαρμογή όλων των προαναφερόμενων στην καθημερινή πρακτική.  Η μέθοδος για την περιγραφική αξιολόγηση, που προτείνεται, αφορά την παρατήρηση Ο/η εκπαιδευτικός μελετά, παρατηρεί και συλλέγει δεδομένα ενός παιδιού, της σχολικής τάξης ή ολόκληρου του προγράμματος. Ωστόσο, αυτό που επισημαίνεται είναι ότι ξεπερνά την απλή περιγραφή ενός γεγονότος ή μιας κατάστασης και πρόκειται για λεπτομερή μελέτη, ενώ το ενδιαφέρον εστιάζεται στις διαπροσωπικές σχέσεις και τις αλληλεπιδράσεις ανάμεσα στα άτομα μιας ομάδας. Με αυτόν τον τρόπο δίνεται η δυνατότητα να επικεντρωθεί σε μια συγκεκριμένη περίπτωση και να ασχοληθεί με τις διαδικασίες αλληλεπίδρασης μέσα στην ίδια κατάσταση.  Η εφαρμογή των εργαστήριων αποτελούν στην πραγματικότητα «μελέτες περίπτωσης» και εφαρμόζονται με την άμεση και τη συμμετοχική παρατήρηση. Η συμμετοχική παρατήρηση είναι κατάλληλη για μικρές αριθμητικά ομάδες μαθητών/τριών. Ο/η εκπαιδευτικός εστιάζει στις πληροφορίες που είναι σημαντικές για τη μάθηση και την ανάπτυξη των μαθητών/τριών, τα ενδιαφέροντά τους, τον τρόπο με τον οποίο συνεργάζονται, ποιες δεξιότητες χρησιμοποιούν και ποιες ικανότητες πρέπει να αναπτύξουν.  Παράλληλα, ο/η εκπαιδευτικός συμμετέχει ενεργά, αλληλεπιδρά με τους μαθητές/τριες, λαμβάνει υπόψη του τα χαρακτηριστικά τους, το τοπικό περιβάλλον και τα περιβαλλοντικά ζητήματα που εντοπίζονται στην περιοχή. Συνδυάζει και αξιοποιεί συζητήσεις και ερωτήσεις, προκειμένου να αναδείξει όλες τις απόψεις, τις ιδέες, τις στάσεις και τις αξίες. Έχοντας υπόψη τα παραπάνω μπορεί να δημιουργηθεί ένα δελτίο παρατήρησης και μια κλίμακα διαβάθμισης (ρουμπρίκα), η οποία μπορεί να δημιουργηθεί με απλό τρόπο και στο περιβάλλον της πλατφόρμας η-τάξη. |