|  |
| --- |
| Οι μαθητές/τριες αυτοαξιολούνται επιλέγοντας τις εργασίες για τον ατομικό τους φάκελο και οργανώνοντάς τες. Αυτή η διαδικασία, από μόνη της, αποτελεί αυτοαξιολόγηση, λόγω του ότι οι μαθητές/τριες έχουν την ευκαιρία να παρακολουθήσουν την εξελικτική τους πορεία και είναι σημαντικό γιατί αποκτούν θετική εικόνα για τον εαυτό τους (Σακελλαρίου, 2007**.** Σιβροπούλου, 2007). Η επιλογή πραγματοποιείται με ερωτήσεις και συζητήσεις από τους/τις εκπαιδευτικούς.  Παραδείγματα ερωτήσεων:  -Πες μου για την εργασία που κάνεις  -Τι έκανες για να ξεκινήσεις αυτήν την εργασία;  -Τι αλλαγές θα μπορούσες να κάνεις;  -Τι σου φάνηκε εύκολο;  -Ποιο ήταν το πιο δύσκολο σημείο;  (Kingore, 2010) Κατά την πραγματοποίηση μιας επίσκεψης ή της συμμετοχής σε ένα οργανωμένο περιβαλλοντικό μονοπάτι καλούνται να αποτυπώσουν σε ένα φύλλο εργασίας τις αρχικές τους αναπαραστάσεις, τις παρατηρήσεις τους κατά τη διάρκεια της επίσκεψης και στο τέλος της, ως ανατροφοδότηση.  Επιπρόσθετα, στους μαθητές/τριες δίνονται φωτογραφίες από παραδοσιακές κατοικίες και παραδοσιακούς οικισμούς και ζητείται να τις συγκρίνουν με αντίστοιχες σύγχρονων κατοικιών και πόλεων. Με τη βοήθεια του/της εκπαιδευτικού, καταγράφονται οι απόψεις τους, τα συμπεράσματά τους για διαφορές και ομοιότητες σχετικά με το σχεδιασμό, τη ρυμοτομία, τα απορρίμματα, την καθημερινότητα των ανθρώπων, την κατανάλωση της ενέργειας, τις μετακινήσεις τους, τις ασχολίες τους.  Στους μαθητές/τριες μπορεί να ανατεθεί μια μικρή έρευνα σχετικά με έναν παραδοσιακό οικισμό της επιλογής τους. Αφού συλλέξουν τις απαραίτητες πληροφορίες, τις παρουσιάζουν στην ολομέλεια της τάξης συγκρίνοντας και παραθέτοντας στοιχεία της περιοχής που ζουν ή κάποιας άλλης περιοχής της Ελλάδας ή του εξωτερικού. Λαμβάνουν υπόψη τα γεωμορφολογικά χαρακτηριστικά, τις κλιματολογικές συνθήκες, την οικονομία και τον πολιτισμό της κάθε περιοχής, προκειμένου να καταλήξουν σε συμπεράσματα για το πόσο σημαντική είναι η σχέση των ανθρώπων με τη φύση.  Επιπλέον, για τους ατομικούς φακέλους των μαθητών/τριών, ετοιμάζεται ένα τελικό φύλλο εργασίας, στο οποία ζητείται να ζωγραφίσουν τη δική τους ιδανική πόλη, όπως τη φαντάζονται, αποτυπώνοντας τα στοιχεία μιας βιώσιμης κοινότητας, τα οποία και έχουν μελετήσει στις προηγούμενες δραστηριότητες. Τις ζωγραφιές τις συνοδεύουν προφορικές ανακοινώσεις και περιγραφές, προκειμένου οι μαθητές/μαθήτριες να διαπιστώσουν πόσο μεταβάλλονται οι γνώσεις τους και πόσο τροποποιούνται οι στάσεις τους.  Τέλος, οι εκπαιδευτικοί μπορούν να μοιράσουν στους μαθητές/τριες ρουμπρίκες, στις οποίες μπορούν να σημειώνουν το βαθμό κατάκτησης μιας γνώσης ή το βαθμό ικανοποίησης από την εμπλοκή τους σε μια δραστηριότητα. Ιδιαίτερα, για τους μαθητές/τριες, οι οποίοι/ες δεν έχουν κατακτήσει ακόμα τη συμβατική γραφή, οι σημειώσεις μπορούν να γίνονται με αυτοκόλλητα ή με κάποιο σύμβολο. |

**Περιγραφή ενδεικτικών δραστηριοτήτων για το portfolio του μαθητή/τριας**