Φιλοσοφία - Σκοπιμότητα

Ένα πρόγραμμα δεξιοτήτων το οποίο εμπλέκει στις δραστηριότητές του τις έννοιες του πολιτισμού και της πολιτιστικής κληρονομιάς, αντλεί τη θεματολογία του από τη μαθησιακή περιοχή «Κοινωνικές Επιστήμες» και, ιδιαίτερα, από τις ενότητες: «Ιστορία και Πολιτισμός», «Άνθρωποι, χώρος και περιβάλλον» και «Εκπαίδευση για την αειφόρο ανάπτυξη».

Ο πιο γνωστός και ευρύτερα αποδεκτός ορισμός της «αειφόρου ανάπτυξης» προήλθε από την Επιτροπή της Ευρωπαϊκής Ένωσης για τον περιβάλλον και την Ανάπτυξη, η οποία όρισε στην έκθεσή της την αειφόρο ανάπτυξη ως εκείνη που ικανοποιεί τις ανάγκες του παρόντος χωρίς να στερεί το δικαίωμα των μελλοντικών γενιών να ικανοποιήσουν τις δικές τους ανάγκες. Εναλλακτικά του όρου «αειφόρος ανάπτυξη» χρησιμοποιείται ο όρος «βιώσιμη ανάπτυξη» ή «βιωσιμότητα» (Καδιγιαννόπουλος, 2015 **.** WCED,1987).

Παράλληλα, το Σεπτέμβριο του 2015, 190 ηγέτες, όλου του κόσμου, στη Γενική Συνέλευση των Ηνωμένων Εθνών, δεσμεύτηκαν στην υιοθέτηση των 17 «Στόχων της Βιώσιμης Ανάπτυξης», αρκετοί από τους οποίους έχουν και πολιτιστικά χαρακτηριστικά. Οι στόχοι αλληλοσυνδέονται, εμπλέκοντας όλους τους πολίτες σε ατομικές και συλλογικές δράσεις για το κοινό όραμα. Η εκπαίδευση καλείται να συνδράμει στη διαμόρφωση των μελλοντικών ενεργών πολιτών, οι οποίοι θα αναλάβουν δράση μέχρι το 2030.

Κάτω από αυτήν την οπτική, η περιβαλλοντική εκπαίδευση αποτελεί μαθησιακό πεδίο, το οποίο προσφέρεται για διαμόρφωση στάσεων και αξιών στην κατεύθυνση της εξασφάλισης ενός βιώσιμου μέλλοντος. Προσεγγίζει το περιβάλλον ολιστικά, δίνοντας έμφαση στις φυσικές, οικολογικές, κοινωνικές και πολιτιστικές διαστάσεις του.

Οι διδακτικές διαδικασίες στηρίζονται σε βιωματικές καταστάσεις εξερεύνησης του ανθρωπογενούς και φυσικού περιβάλλοντος και ανοιχτές ερωτήσεις, ώστε οι μαθητές/τριες να συμμετέχουν ενεργά γύρω από το προς μελέτη θέμα και να ενεργοποιούνται στη δημιουργία υποθέσεων, προβλέψεων και πειραματισμών. Ταυτόχρονα, η ανακάλυψη ή η επαγωγική διδασκαλία, η μέθοδος επίλυσης προβλήματος και η εργασία σε μικρές ομάδες αποτελούν διδακτικές μεθόδους που ταιριάζουν στις πρακτικές του νηπιαγωγείου.

Σκοπός του προγράμματος είναι οι μαθητές/τριες να έρθουν σε επαφή και να γνωρίσουν την παραδοσιακή αρχιτεκτονική, η οποία αποτελεί σημαντική πτυχή της πολιτιστικής ταυτότητας ενός τόπου. Μέσα σε ένα πλούσιο σε ερεθίσματα περιβάλλον, οι μαθητές/τριες καλύπτουν στόχους γνωστικούς, συναισθηματικούς, ψυχοκινητικούς, κοινωνικούς, επιστημονικούς, αισθητικούς και περιβαλλοντικούς. Εισάγονται στην έννοια της βιωσιμότητας και ορίζουν το ανθρωπογενές περιβάλλον, διακρίνουν τη σχέση ανθρώπων και κοινωνικού περιβάλλοντος και τη σχέση των ανθρώπινων κατασκευών με τη φύση, μέσω της ιστορίας, της γεωγραφίας, των οικονομικών και πολιτικών επιστημών.

Μέσω του συγκεκριμένου προγράμματος και των αντίστοιχων εργαστηρίων, οι μαθητές/τριες μελετούν τους διαφορετικούς τύπους παραδοσιακών οικισμών, που συναντιούνται στον ελλαδικό χώρο, ανάλογα με τη γεωμορφολογία και την τοπογραφία της κάθε περιοχής. Γνωρίζουν την παραδοσιακή αρχιτεκτονική, προσδιορίζουν τα μορφολογικά χαρακτηριστικά των κτισμάτων, διακρίνουν τα υλικά που χρησιμοποιήθηκαν για την κατασκευή τους, περιγράφουν τη διαρρύθμιση παραδοσιακών κατοικιών και διακρίνουν την προσαρμογή τους στις κλιματολογικές συνθήκες της περιοχής.

Συνοψίζοντας, η συνθετότητα των περιβαλλοντικών ζητημάτων στην εκπαιδευτική πράξη συνεπάγεται, αφενός την απόκτηση γνώσεων και, αφετέρου, την διαμόρφωση προσωπικών αξιών, την αξιοποίηση των κοινωνικών αξιών, τη διαμόρφωση προσωπικού ήθους, καθώς και στάσεων και συμπεριφορών απέναντι στο περιβάλλον, διαμορφώνοντας τους περιβαλλοντικούς στόχους του προγράμματος.